CELEX: 32015R0288
Language: lt
Date: 2014-12-17 00:00:00
Title: 2014 m. gruodžio 17 d. Komisijos deleguotasis reglamentas (ES) 2015/288, kuriuo Europos Parlamento ir Tarybos reglamentas (ES) Nr. 508/2014 dėl Europos jūrų reikalų ir žuvininkystės fondo papildomas nuostatomis dėl paraiškų nepriimtinumo laikotarpio ir datų

24.2.2015   
            
            
               LT
            
            
               Europos Sąjungos oficialusis leidinys
            
            
               L 51/1
            
         KOMISIJOS DELEGUOTASIS REGLAMENTAS (ES) 2015/288
   2014 m. gruodžio 17 d.
   kuriuo Europos Parlamento ir Tarybos reglamentas (ES) Nr. 508/2014 dėl Europos jūrų reikalų ir žuvininkystės fondo papildomas nuostatomis dėl paraiškų nepriimtinumo laikotarpio ir datų
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2014 m. gegužės 15 d. Europos Parlamento ir Tarybos reglamentą (ES) Nr. 508/2014 dėl Europos jūrų reikalų ir žuvininkystės fondo ir kuriuo panaikinami Tarybos reglamentai (EB) Nr. 2328/2003, (EB) Nr. 861/2006, (EB) Nr. 1198/2006 bei (EB) Nr. 791/2007 ir Europos Parlamento ir Tarybos reglamentas (ES) Nr. 1255/2011 (1), ypač į jo 10 straipsnio 4 dalį,
   kadangi:
   
               (1)
            
            
               BŽP taisykles pažeidžiantys veiklos vykdytojai neturėtų trukdyti siekti bendros žuvininkystės politikos (toliau – BŽP) tikslų. Pagal Europos Parlamento ir Tarybos reglamento (ES) Nr. 1380/2013 (2) 42 straipsnio 1 dalį finansinė parama iš Europos jūrų reikalų ir žuvininkystės fondo (toliau – EJRŽF) teikiama tik tuo atveju, jei veiklos vykdytojai laikosi BŽP taisyklių;
            
         
               (2)
            
            
               vadovaujantis Reglamento (EB) Nr. 1380/2013 42 straipsnio 2 dalimi, veiklos vykdytojai, padarę sunkių BŽP taisyklių pažeidimų, turi laikinai arba visam laikui netekti galimybės gauti Sąjungos finansinę paramą. Tokios priemonės turi būti atgrasomos, veiksmingos ir proporcingos;
            
         
               (3)
            
            
               siekiant apsaugoti Sąjungos ir jos mokesčių mokėtojų finansinius interesus, veiklos vykdytojai, kurie prieš pateikdami finansinės paramos paraišką tam tikru laiku padarė sunkių pažeidimų, nusikalstamų veikų arba sukčiavo, kaip nustatyta Reglamento (ES) Nr. 508/2014 10 straipsnyje, EJRŽF finansinės paramos neturėtų gauti;
            
         
               (4)
            
            
               veiklos vykdytojai, teikiantys EJRŽF paramos paraiškas, turėtų būti aiškiai identifikuojami, kad būtų galima patikrinti jų paraiškų priimtinumą. Kad EJRŽF parama būtų teikiama tik įvykdžius jos teikimo sąlygas, tikslinga nustatyti nuostatas, būtinas užtikrinant, kad tokie veiklos vykdytojai atitiktų priimtinumo gauti EJRŽF paramą sąlygas visų žvejybos laivų, kuriuos jie faktiškai kontroliuoja, atveju;
            
         
               (5)
            
            
               pagal Reglamento (ES) Nr. 508/2014 10 straipsnio 4 dalį paraiškų nepriimtinumo laikotarpio trukmė turi būti proporcinga didelio pažeidimo, nusikalstamos veikos ar sukčiavimo pobūdžiui, sunkumui, trukmei ir pasikartojimui. Todėl būtina nustatyti taisykles, kurių pagrindu būtų apskaičiuojama paraiškų nepriimtinumo laikotarpio trukmė ir nustatomos atitinkamos paraiškų nepriimtinumo laikotarpio pradžios ir pabaigos datos;
            
         
               (6)
            
            
               remiantis Reglamento (ES) Nr. 1380/2013 42 straipsnio 3 dalimi ir Reglamento (ES) Nr. 508/2014 10 straipsnio 4 dalies a punktu, jei kompetentinga institucija nustatė, kad veiklos vykdytojas padarė sunkų pažeidimą, to veiklos vykdytojo teikiama EJRŽF paramos paraiška turi būti laikoma nepriimtina ne trumpesnį negu 12 mėnesių laikotarpį. Kadangi Reglamentas (ES) Nr. 508/2014 taikomas nuo 2014 m. sausio 1 d. – kad būtų užtikrintas proporcingumas ir teisinis tikrumas – apskaičiuojant paraiškų nepriimtinumo laikotarpį reikėtų atsižvelgti tik į sunkius pažeidimus, kurie nustatyti sprendimais, priimtais nuo 2013 m. sausio 1 d.;
            
         
               (7)
            
            
               tačiau tokiais atvejais, kai kompetentingos institucijos pažeidimus pripažįsta kaip sunkaus pobūdžio, tačiau jie nebūtinai daro didelę tiesioginę žalą žuvininkystės ištekliams ir jūrų aplinkai, kaip nurodyta Tarybos reglamento (EB) Nr. 1224/2009 (3) 90 straipsnio 4 dalyje, būtų neproporcinga iškart automatiškai pripažinti, kad EJRŽF paramos paraiškos yra nepriimtinos. Tarp tokių atvejų galėtų būti, pavyzdžiui, nereikšmingi atvejai, susiję su neteisingai pateiktais sužvejotų kiekių duomenimis – dėl to EJRŽF paramos paraiškos neturėtų būti iškart pripažįstamos nepriimtinomis;
            
         
               (8)
            
            
               sunkius pažeidimus, susijusius su neverslinio dydžio žuvų paėmimu į laivą, perkrovimu arba iškrovimu, reikėtų vertinti atsižvelgiant į BŽP numatytą laipsnišką sužvejojamų žuvų išmetimo į jūrą panaikinimo įsigaliojimą. Nėra reikalinga ir tikslinga tokius pažeidimus padariusių veiklos vykdytojų teikiamas EJRŽF paramos paraiškas iškart pripažinti nepriimtinomis;
            
         
               (9)
            
            
               7 ir 8 konstatuojamosiose dalyse nurodytais išimtiniais atvejais, siekiant užtikrinti, kad veiklos vykdytojų teikiamų EJRŽF paramos paraiškų nepriimtinumas atitiktų proporcingumo principą, paraiškų nepriimtinumo laikotarpį tikslinga apskaičiuoti remiantis Reglamento (EB) Nr. 1224/2009 92 straipsnyje ir Komisijos įgyvendinimo reglamento (ES) Nr. 404/2011 (4) 126 straipsnyje bei XXX priede nustatyta taškų, skiriamų už tam tikrus sunkius pažeidimus, sistema. Tais išimtiniais Įgyvendinimo reglamento (ES) Nr. 404/2011 XXX priedo 1, 2 ir 5 punktuose nurodytais atvejais, paraiškų nepriimtinumo laikotarpio taikymo pradžios data turėtų būti nustatoma, o laikotarpis apskaičiuojamas atsižvelgiant į Įgyvendinimo reglamento (ES) Nr. 404/2011 126 straipsnio 4 dalį;
            
         
               (10)
            
            
               pagal Reglamento (EB) Nr. 1224/2009 92 straipsnio 4 dalį, jeigu žvejybos licencijos turėtojas per trejus metus nuo paskutinio sunkaus pažeidimo dienos nepadaro kito sunkaus pažeidimo, visi į žvejybos licenciją įrašyti taškai turėtų būti išbraukiami. Taigi į žvejybos licenciją įrašyti taškai galioja bent trejus metus. Kadangi EJRŽF nuostatos taikomos nuo 2014 m. sausio 1 d. – kad būtų užtikrintas proporcingumas ir teisinis tikrumas – apskaičiuojant paraiškų nepriimtinumo laikotarpį į taškus už sunkius pažeidimus, nurodytus Įgyvendinimo reglamento (ES) Nr. 404/2011 XXX priedo 1, 2 ir 5 punktuose, reikėtų atsižvelgti tik jei jie buvo skirti nuo 2013 m. sausio 1 d.;
            
         
               (11)
            
            
               neteisėta, nedeklaruojama ir nereglamentuojama (toliau – NNN) žvejyba kelia vieną didžiausių pavojų tausiam gyvųjų vandens išteklių naudojimui ir iš esmės trukdo siekti BŽP tikslų. Todėl tikslinga nustatyti EJRŽF paramos paraiškų nepriimtinumo taisykles, kai paraiškas teikia veiklos vykdytojai, kurių žvejybos laivai plaukioja su šalių, įtrauktų į NNN žvejybą vykdančių laivų Sąjungos sąrašą, vėliava arba kurių laivai plaukioja su trečiųjų šalių, pripažintų nebendradarbiaujančiomis, vėliava;
            
         
               (12)
            
            
               Reglamento (ES) Nr. 508/2014 10 straipsnio 3 dalyje numatyta, kad tam tikrą laikotarpį nepriimtinomis bus laikomos paraiškos, pateiktos veiklos vykdytojų, kurie įvykdė su Europos žuvininkystės fondu (toliau – EŽF) arba EJRŽF susijusį sukčiavimą. Kadangi sukčiavimas yra viena didžiausių grėsmių Sąjungos ir jos mokesčių mokėtojų finansiniams interesams, siekiant, kad visų valstybių narių veiklos vykdytojams būtų sudarytos suderintos ir vienodos sąlygos, reikėtų nustatyti tokios grėsmės mastą atitinkančias taisykles, susijusias su laikotarpiu, kuriuo tokį sukčiavimą įvykdžiusių veiklos vykdytojų paraiškos būtų nepriimtinos;
            
         
               (13)
            
            
               siekiant užtikrinti, kad veiklos vykdytojų teikiamų EJRŽF paramos paraiškų nepriimtinumo taisyklės būtų taikomos proporcingai ir veiksmingai, tikslinga nustatyti taisykles, kurių pagrindu būtų apskaičiuojamas paraiškų nepriimtinumo laikotarpis tais atvejais, kai vienas veiklos vykdytojas nuosavybės teise valdo daugiau negu vieną žvejybos laivą. Šiomis taisyklėmis turėtų būti užtikrinama, kad EJRŽF parama nebus teikiama žvejybos laivams, kuriais naudotasi darant sunkius pažeidimus, dėl kurių tų veiklos vykdytojų paraiškos tapo nepriimtinos. Taip pat tikslinga nustatyti paraiškų nepriimtinumo laikotarpio peržiūros taisykles tais atvejais, kai veiklos vykdytojas paraiškų nepriimtinumo laikotarpiu padaro kitų sunkių pažeidimų;
            
         
               (14)
            
            
               reikėtų nustatyti taisykles, kuriomis būtų užtikrinamos vienodos sąlygos veiklos vykdytojams, tapusiems naujais žvejybos laivų savininkais, kai laivas buvo parduotas arba kitaip perleistos jo nuosavybės teisės, ir kartu būtų nepakenkiama Reglamentu (EB) Nr. 1224/2009 nustatytai Sąjungos kontrolės, tikrinimo ir vykdymo užtikrinimo sistemai, kuri būtina siekiant BŽP tikslų;
            
         
               (15)
            
            
               jeigu veiklos vykdytojo žvejybos licencija panaikinama visam laikui dėl labai dažnai vykdytų sunkių pažeidimų, draudimas gauti EJRŽF paramą iki Europos Parlamento ir Tarybos reglamento (ES) Nr. 1303/2013 (5) 65 straipsnio 2 dalyje nustatyto išlaidų tinkamumo finansuoti laikotarpio pabaigos yra pateisinamas būtinybe apsaugoti Sąjungos ir jos mokesčių mokėtojų finansinius interesus. Draudimas gali būti pateisinamas net jei pagal šiame reglamente nustatytą skaičiavimo metodą paraiškų nepriimtinumo laikotarpis baigiasi prieš išlaidų tinkamumo finansuoti laikotarpio pabaigą;
            
         
               (16)
            
            
               pagal Reglamento (ES) Nr. 508/2014 10 straipsnio 5 dalį valstybės narės turi reikalauti, kad veiklos vykdytojai, teikiantys su EJRŽF susijusias paraiškas, vadovaujančiajai institucijai pateiktų pasirašytą pažymą, kuria patvirtinama, kad jie atitinka Reglamento (ES) Nr. 508/2014 10 straipsnio 1 dalyje nurodytus kriterijus ir nėra įvykdę su EŽF arba EJRŽF susijusio sukčiavimo, kaip nurodyta to reglamento 10 straipsnio 3 dalyje. Valstybės narės taip pat turi patikrinti tos pažymos teisingumą. Valstybės narės turėtų užtikrinti, kad taikant nacionalines taisykles, susijusias su peržiūros proceso stabdomuoju poveikiu, paraiškų nepriimtinumo laikotarpio nustatymo taisyklės netaptų neveiksmingos;
            
         
               (17)
            
            
               Reglamento (ES) Nr. 508/2014 10 straipsnio 1 dalies c ir d punktuose nurodyti sunkių pažeidimų ir nusikalstamos veikos atvejai, kuriuos reikės toliau vertinti ir analizuoti, siekiant užtikrinti, kad paraiškų nepriimtinumo laikotarpio trukmė būtų proporcinga tų didelių pažeidimų ir nusikalstamos veikos pobūdžiui, sunkumui, trukmei ir pasikartojimui; Atlikus tą analizę, šis reglamentas turėtų būti iš dalies pakeistas;
            
         
               (18)
            
            
               siekiant sudaryti sąlygas nedelsiant taikyti šiame reglamente numatytas priemones ir atsižvelgiant į tai, kad svarbu nuo programavimo laikotarpio pradžios visų valstybių narių veiklos vykdytojams užtikrinti suderintas ir vienodas sąlygas, šis reglamentas turėtų įsigalioti kitą dieną po jo paskelbimo ir būti taikomas nuo pirmos tinkamumo finansuoti iš EJRŽF laikotarpio dienos, t. y. nuo 2014 m. sausio 1 d.,
            
         PRIĖMĖ ŠĮ REGLAMENTĄ:
   I SKYRIUS
   
      BENDROSIOS NUOSTATOS
   
   1 straipsnis
   Dalykas ir taikymo sritis
   Šis reglamentas taikomas EJRŽF paramos paraiškoms; juo nustatomas laikotarpis, kuriuo tokios paraiškos, kurias pateikė veiklos vykdytojai, įvykdę Reglamento (ES) Nr. 508/2014 10 straipsnio 1 dalies a ir b punktuose arba to reglamento 10 straipsnio 3 dalyje nurodytus veiksmus, yra laikomos nepriimtinomis (toliau – paraiškų nepriimtinumo laikotarpis).
   2 straipsnis
   Apibrėžtys
   Šiame reglamente:
   1.   taškai už pažeidimą– taškai, skiriami veiklos vykdytojui už žvejybos laivo pažeidimus pagal taškų už sunkius pažeidimus sistemą, nustatytą Reglamento (EB) Nr. 1224/2009 92 straipsnyje;
   2.   veiklos vykdytojas– Reglamento (ES) Nr. 1380/2013 4 straipsnio 30 dalyje apibrėžtas veiklos vykdytojas, teikiantis EJRŽF paramos paraišką.
   II SKYRIUS
   
      PARAIŠKŲ NEPRIIMTINUMO LAIKOTARPIO TRUKMĖ IR PRADŽIOS DATA
   
   3 straipsnis
   Paraiškų, kurias teikia Tarybos reglamento (EB) Nr. 1005/2008 42 straipsnio 1 dalyje arba Reglamento (EB) Nr. 1224/2009 90 (6) straipsnio 1 dalyje nurodytus sunkius pažeidimus padarę veiklos vykdytojai, nepriimtinumas
   1.   Jeigu kompetentinga institucija nustatė, kad veiklos vykdytojas padarė sunkų pažeidimą pagal Reglamento (EB) Nr. 1005/2008 42 straipsnio 1 dalį arba Reglamento (EB) Nr. 1224/2009 90 straipsnio 1 dalį, to veiklos vykdytojo pateiktos EJRŽF paramos paraiškos laikomos nepriimtinomis 12 mėnesių laikotarpiu.
   2.   Nukrypstant nuo 1 dalies, tuo atveju, kai valstybė narė pagal Reglamento (EB) Nr. 1005/2008 42 straipsnio 1 dalies a punktą skiria taškų už sunkius pažeidimus, nurodytus Įgyvendinimo reglamento (ES) Nr. 404/2011 XXX priedo 1, 2 ir 5 punktuose, taikomos šios taisyklės:
   
               a)
            
            
               jei veiklos vykdytojas už žvejybos laivo pažeidimus yra sukaupęs mažiau negu devynis taškus, to veiklos vykdytojo teikiamos EJRŽF paramos paraiškos laikomos priimtinomis;
            
         
               b)
            
            
               jei veiklos vykdytojas už žvejybos laivo pažeidimus sukaupė devynis taškus, paraiškų nepriimtinumo laikotarpis yra 12 mėnesių;
            
         
               c)
            
            
               už kiekvieną papildomą už pažeidimus skirtą tašką, kuris pridedamas prie veiklos vykdytojo b punkte nurodyto žvejybos laivo sukauptų taškų, paraiškų nepriimtinumo laikotarpis pratęsiamas vienu mėnesiu.
            
         3.   Paraiškų nepriimtinumo laikotarpio pradžios data yra laikoma ta diena, kai kompetentinga institucija priima pirmą oficialų sprendimą, kuriuo nustatoma, kad įvykdytas sunkus pažeidimas, kaip apibrėžta Reglamento (EB) Nr. 1005/2008 42 straipsnio 1 dalyje arba Reglamento (EB) Nr. 1224/2009 90 straipsnio 1 dalyje.
   Apskaičiuojant paraiškų nepriimtinumo laikotarpį atsižvelgiama tik į sunkius pažeidimus, padarytus nuo 2013 m. sausio 1 d., dėl kurių nuo tos dienos priimtas pirmesnėje pastraipoje nurodytas sprendimas.
   4.   Tačiau, konkrečiai taikant 2 dalį, paraiškų nepriimtinumo laikotarpio pradžios data laikoma ta diena, kai kompetentinga institucija priima pirmą oficialų sprendimą veiklos vykdytojui skirti taškų už pažeidimą pagal Reglamento (ES) Nr. 404/2011 126 straipsnio 4 dalį ir jei tam veiklos vykdytojui už žvejybos laivo pažeidimus iš viso skirta devyni ar daugiau taškų.
   Apskaičiuojant paraiškų nepriimtinumo laikotarpį atsižvelgiama tik į taškus už pažeidimus, padarytus nuo 2013 m. sausio 1 d., kurie buvo skirti nuo tos dienos priimtu oficialiu sprendimu.
   4 straipsnis
   Paraiškų, teikiamų veiklos vykdytojų, kurie yra įtraukti į NNN žvejybą vykdančių laivų Sąjungos sąrašą arba kurių laivas plaukioja su nebendradarbiaujančios trečiosios šalies vėliava, nepriimtinumas
   1.   Veiklos vykdytojo, kurio žvejybos laivas įtrauktas į Reglamento (EB) Nr. 1005/2008 27 straipsnyje nurodytą NNN žvejybą vykdančių laivų Sąjungos sąrašą, atveju, paraiškų nepriimtinumo laikotarpiu yra laikomas visas laikotarpis, kuriuo žvejybos laivas yra įtrauktas į tą sąrašą, ir bet kuriuo atveju ne trumpesnis negu 24 mėnesių laikotarpis nuo jo įtraukimo į tą sąrašą dienos.
   2.   Veiklos vykdytojų, kurių žvejybos laivas plaukioja su nebendradarbiaujančia pripažintos trečiosios šalies vėliava, kaip numatyta Reglamento (EB) Nr. 1005/2008 33 straipsnyje, paraiškos yra laikomos nepriimtinomis visą laikotarpį, kuriuo ta šalis yra įtraukta į sąrašą, ir bet kuriuo atveju ne trumpesnį negu 12 mėnesių laikotarpį.
   3.   Nepriimtinumo laikotarpio pradžios data – Komisijos reglamento (ES) Nr. 468/2010 (7), kuriuo sudaromas NNN žvejybą vykdančių laivų Sąjungos sąrašas, arba Tarybos įgyvendinimo sprendimo 2014/170/ES (8), kuriuo sudaromas nebendradarbiaujančių trečiųjų šalių sąrašas, įsigaliojimo data arba data, kurią toks reglamentas ar sprendimas buvo iš dalies pakeistas, į atitinkamą sąrašą įtraukus žvejybos laivą arba šalį.
   5 straipsnis
   Paraiškų, kurias teikia veiklos vykdytojai, vykdę su EŽF arba EJRŽF susijusį sukčiavimą, nepriimtinumas
   1.   Jeigu kompetentinga institucija nustato, kad veiklos vykdytojas įvykdė su EŽF arba EJRŽF susijusį sukčiavimą, visos to veiklos vykdytojo pateiktos EJRŽF paramos paraiškos laikomos nepriimtinomis nuo tos dienos, kai kompetentinga institucija priima pirmą oficialų sprendimą, kuriuo nustatomas sukčiavimo atvejis, kaip apibrėžta Konvencijos dėl Europos Bendrijų finansinių interesų apsaugos (9) 1 straipsnyje.
   2.   Paraiškų nepriimtinumo laikotarpis trunka iki išlaidų tinkamumo finansuoti iš EJRŽF laikotarpio pabaigos, kaip nustatyta Reglamento (ES) Nr. 1303/2013 65 straipsnio 2 dalyje.
   III SKYRIUS
   
      BENDROSIOS NUOSTATOS
   
   6 straipsnis
   Paraiškų nepriimtinumo laikotarpio apskaičiavimas, kai veiklos vykdytojas nuosavybės teise valdo daugiau negu vieną žvejybos laivą
   1.   Jeigu veiklos vykdytojas valdo nuosavybės teise ar kontroliuoja daugiau negu vieną žvejybos laivą, to veiklos vykdytojo paraiškų nepriimtinumo laikotarpis nustatomas kiekvieno žvejybos laivo atžvilgiu atskirai, remiantis 3 arba 4 straipsniais.
   2.   Tačiau to veiklos vykdytojo teikiamos EJRŽF paramos paraiškos taip pat nepriimtinos:
   
               a)
            
            
               jeigu EJRŽF paramos paraiškos laikomos nepriimtinomis pagal 3 ir 4 straipsnius daugiau negu pusės žvejybos laivų, kuriuos tas veiklos vykdytojas valdo nuosavybės teise arba kontroliuoja, atveju arba
            
         
               b)
            
            
               jeigu Įgyvendinimo reglamento (ES) Nr. 404/2011 XXX priedo 1, 2 ir 5 punktuose nurodytų sunkių pažeidimų pagal Reglamento (EB) Nr. 1005/2008 42 straipsnio 1 dalies a punktą atveju kiekvienam žvejybos laivui, kurį veiklos vykdytojas valdo nuosavybės teise arba kontroliuoja, vidutinis už pažeidimus skirtų taškų skaičius yra septyni arba daugiau.
            
         3.   Nukrypstant nuo 1 ir 2 dalių, jeigu veiklos vykdytojas padarė sunkų pažeidimą, kuris nėra susijęs su jo nuosavybės teise valdomais arba kontroliuojamais žvejybos laivais, visos to veiklos vykdytojo teikiamos EJRŽF paramos paraiškos laikomos nepriimtinomis.
   7 straipsnis
   Nuosavybės teisių perdavimas
   1.   Parduodant arba kitaip perduodant žvejybos laivo nuosavybės teises, paraiškų nepriimtinumo laikotarpis, nustatytas žvejybos laivą perduodančiam veiklos vykdytojui dėl sunkių pažeidimų, įvykdytų prieš pasikeičiant savininkui, naujajam veiklos vykdytojui neperduodamas. Naujojo veiklos vykdytojo paraiškos gali tapti nepriimtinos tik jei naujasis veiklos vykdytojas padaro naujų sunkių pažeidimų.
   2.   Tačiau tais atvejais, kai taškai yra skirti už Įgyvendinimo reglamento (ES) Nr. 404/2011 XXX priedo 1, 2 ir 5 punktuose nurodytus sunkius pažeidimus, apibrėžtus Reglamento (EB) Nr. 1005/2008 42 straipsnio 1 dalies a punkte, kurie padaryti prieš pasikeičiant žvejybos laivo savininkui – naujojo veiklos vykdytojo atveju apskaičiuojant paraiškų nepriimtinumo laikotarpį pagal 3 straipsnio 2 dalį ir 6 straipsnio 2 dalies b punktą į tuos taškus atsižvelgiama, jeigu tas veiklos vykdytojas įvykdo naują Įgyvendinimo reglamento (ES) Nr. 404/2011 XXX priedo 1, 2 ir 5 punktuose nurodytą sunkų pažeidimą pagal Reglamento (EB) Nr. 1005/2008 42 straipsnio 1 dalies a punktą.
   8 straipsnis
   Žvejybos licencijos panaikinimas visam laikui
   Nukrypstant nuo 6 straipsnio, jeigu veiklos vykdytojo žvejybos licencija panaikinta visam laikui bet kurio žvejybos laivo, kurį tas veiklos vykdytojas valdo nuosavybės teise arba kontroliuoja, atveju
   
               a)
            
            
               pagal Įgyvendinimo reglamento (EB) Nr. 404/2011 129 straipsnio 2 dalį arba, jei taikytina;
            
         
               b)
            
            
               dėl sankcijų už sunkius pažeidimus, kurias nustatė valstybės narės pagal Reglamento (EB) Nr. 1005/2008 45 straipsnį,
            
         visos to veiklos vykdytojo teikiamos EJRŽF paramos paraiškos yra laikomos nepriimtinomis nuo licencijos panaikinimo dienos iki išlaidų tinkamumo finansuoti laikotarpio pabaigos, kaip nustatyta Reglamento (ES) Nr. 1303/2013 65 straipsnio 2 dalyje.
   9 straipsnis
   Paraiškų nepriimtinumo laikotarpio peržiūra
   Jeigu paraiškų nepriimtinumo laikotarpis trunka iš viso bent 12 mėnesių, jis:
   
               a)
            
            
               Įgyvendinimo reglamento (ES) Nr. 404/2011 XXX priedo 1, 2 ir 5 punktuose nurodytų sunkių pažeidimų pagal Reglamento (EB) Nr. 1005/2008 42 straipsnio 1 dalies a punktą atveju sutrumpinamas dviem mėnesiais, jeigu už tokius sunkius pažeidimus skirti du taškai yra panaikinami remiantis Įgyvendinimo reglamento (ES) Nr. 404/2011 133 straipsnio 3 dalimi;
            
         
               b)
            
            
               pratęsiamas 12 mėnesių už kiekvieną papildomą Reglamento (EB) Nr. 1005/2008 42 straipsnio 1 dalyje arba Reglamento (EB) Nr. 1224/2009 90 straipsnio 1 dalyje nustatytą sunkų pažeidimą, kurį veiklos vykdytojas padarė paraiškų nepriimtinumo laikotarpiu, arba
            
         
               c)
            
            
               nukrypstant nuo b punkto ir laikantis 3 straipsnio 2 dalies c punkte nustatytų taisyklių, pratęsiamas už kiekvieną papildomą Įgyvendinimo reglamento (ES) Nr. 404/2011 XXX priedo 1, 2 ir 5 punktuose nurodytą sunkų pažeidimą, kurį pagal Reglamento (EB) Nr. 1005/2008 42 straipsnio 1 dalies a punktą veiklos vykdytojas padarė paraiškų nepriimtinumo laikotarpiu.
            
         IV SKYRIUS
   
      BAIGIAMOSIOS NUOSTATOS
   
   10 straipsnis
   Įsigaliojimas
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   
   Jis taikomas nuo 2014 m. sausio 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. gruodžio 17 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 149, 2014 5 20, p. 1.
   
      (2)  2013 m. gruodžio 11 d. Europos Parlamento ir Tarybos reglamentas (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (OL L 354, 2013 12 28, p. 22).
   
      (3)  2009 m. lapkričio 20 d. Tarybos reglamentas (EB) Nr. 1224/2009, nustatantis Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis, iš dalies keičiantis reglamentus (EB) Nr. 847/96, (EB) Nr. 2371/2002, (EB) Nr. 811/2004, (EB) Nr. 768/2005, (EB) Nr. 2115/2005, (EB) Nr. 2166/2005, (EB) Nr. 388/2006, (EB) Nr. 509/2007, (EB) Nr. 676/2007, (EB) Nr. 1098/2007, (EB) Nr. 1300/2008, (EB) Nr. 1342/2008 ir panaikinantis reglamentus (EEB) Nr. 2847/93, (EB) Nr. 1627/94 ir (EB) Nr. 1966/2006 (OL L 343, 2009 12 22, p. 1).
   
      (4)  2011 m. balandžio 8 d. Komisijos įgyvendinimo reglamentas (ES) Nr. 404/2011, kuriuo nustatomos išsamios Tarybos reglamento (EB) Nr. 1224/2009, nustatančio Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis, įgyvendinimo taisyklės (OL L 112, 2011 4 30, p. 1).
   
      (5)  2013 m. gruodžio 17 d. Europos Parlamento ir Tarybos reglamentas (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūros reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūros reikalų ir žuvininkystės fondui taikytinos bendrosios nuostatos ir panaikinamas Tarybos reglamentas (EB) Nr. 1083/2006 (OL L 347, 2013 12 20, p. 320).
   
      (6)  2008 m. rugsėjo 29 d. Tarybos reglamentas (EB) Nr. 1005/2008, nustatantis Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti, iš dalies keičiantis reglamentus (EEB) Nr. 2847/93, (EB) Nr. 1936/2001 ir (EB) Nr. 601/2004 bei panaikinantis reglamentus (EB) Nr. 1093/94 ir (EB) Nr. 1447/1999 (OL L 286, 2008 10 29, p. 1).
   
      (7)  2010 m. gegužės 28 d. Komisijos reglamentas (ES) Nr. 468/2010, kuriuo sudaromas neteisėtą, nedeklaruojamą ir nereglamentuojamą žvejybą vykdančių laivų ES sąrašas (OL L 131, 2010 5 29, p. 22).
   
      (8)  2014 m. kovo 24 d. Tarybos įgyvendinimo sprendimas 2014/170/ES, kuriuo sudaromas trečiųjų šalių, nebendradarbiaujančių kovojant su NNN žvejyba, sąrašas pagal Reglamentą (EB) Nr. 1005/2008, nustatantį Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti (OL L 91, 2014 3 27, p. 43).
   
      (9)  1995 m. liepos 26 d. Tarybos aktas dėl Europos Bendrijų finansinių interesų apsaugos konvencijos parengimo (OL C 316, 1995 11 27, p. 48).